Archeologowie w Bytōmiu znŏjdujōm dalsze zabytki
Podszukowania archeologiczne to niy ino kopanie i dokumyntowanie. Czasym ôdkryte zabytki trza zabezpieczyć do prziszłych analiz. W jednym z wykopōw archeologowie Muzeum Gōrnoślōnskigo trefiyli na drzywianny balek. Jego sztand zachowaniŏ wymŏgoł ekstra pozorności. Po kōnsultacyji ze prof. Markiem Krąpcem z Krakowa, znalezisko ôtulono kokōnym z pianki. Jak stwardnieje, balek ôstanie wyciōngniynty i przekŏzany do analizy. Ôkryślōnŏ ôstanie zorta drzewa, z kerego bōł zrobiōny. Możno udŏ sie tyż ôkryślić czas ściyńciŏ strōma. Kożdŏ uzdanŏ data je dlŏ archeologōw na wŏgã złota.
Pracownicy Działu Archeologije Muzeum Gōrnoślōnskiego w Bytōmiu, pod kerownictwym Beaty Badury i Eweliny Imiołczyk, już ôd połowy kwietnia kludzōm podszukowania wykopaliskowe na Zgōrzu św. Małgorzaty.
Podle wynikōw podszukowań georadarowych przekludzōnych w 2009 roku wytypowano miyjsca we kościele jak tyż jedno na zewnōntrz, co w nich kludzōne sōm wykopy. Archeologowie poszukujōm reliktów fōndamyntōw dŏwnych ôbiektōw – ôkrōm terŏźnego kościoła i piyrszego, kamiynnego, były jeszcze dwa drzywianne. Zgodnie z ôczekowaniami badŏcze natrefiyli już na zabytki ruchōme we formie mōnet i fragmyntōw nŏczyń, jak tyż na jamy grobowe ze smyntŏrza przi kościele.
Ôstatnie podszukowania wykopaliskowe w wykopie archeologicznym założōnym w przedsionku kościoła wyzdradziyły istniynie pochōwków, kere ôstały przetniynte ôd kamiynnego fōndamyntu. Badŏcze zakłŏdajōm, iże kōnstrukcyjŏ stanyła w drugij połowie XIX stoleciŏ, kej stawiany bōł terŏźny kościōł. Przed ôłtŏrzym ôdkryte były tyż kamynie, kere zdŏwajōm sie być reliktym podbudowy barokowego ôłtŏrza z piyrwyjszego, drzywiannego kościoła (datowanego na XVII stolecie). Wyjōntkowymi znŏleziskami sōm tyż mōnety, postrzōd nich tm. brakteaty, to znaczy mōnety z ciynkij blaszki, wybijane jednostronnie na miynkij podkłŏdce. Przed napoczyńciym podszukowań znanŏ była ino jedna mōneta pochodzōncŏ z Małgorzatki – dynarek krziżowy, co straciōł sie przed drugōm wojnōm światowōm.
Fotografije: Muzeum Gōrnoślōnske w Bytōmiu
szl_Latn szl_Latn szl_Latn szl_Latn szl_Latn szl_Latn